Verkeersman kritiek ná motor hom trefDie toneel waar ‘n verkeersbeampte op die N2 omgery is. (Foto: Netcare 911) ŉ Verkeersbeampte is Sondag ernstig beseer nadat hy deur ŉ motor op die snelweg in Durban omgery is. Die nooddiens Netcare 911 het Sondagoggend gereageer op ŉ noodoproep van ŉ ongeluk op die N2 naby die Prospectonweg-afrit in Durban-Suid. “Inligting vanaf die toneel dui daarop dat ŉ verkeersbeampte deur ŉ motor getref is. Die pasiënt het ernstige beserings opgedoen en is op die toneel deur paramedici behandel,” het Shawn Herbst, woordvoerder van Netcare 911, Sondag in ŉ verklaring gesê. Weens die ernstige aard van die pasiënt se beserings is ŉ Netcare 911-helikopter ontbied om die beampte na ŉ nabygeleë spesialiseenheid te vervoer. Die omstandighede van die voorval is nog nie bekend nie.